Net span stywer om Mbalula Fikile Mbalula. Foto: ANA Die vervolgingsnet span al stywer om die ANC se verkiesingshoof en voormalige minister van sport en ontspanning, Fikile Mbalula. Dit blyk uit ’n antwoord van adv. Michael Masutha, die minister van justisie, grondwetlike ontwikkeling en korrektiewe dienste, op ’n skriftelike vraag in die parlement deur die Cope-LP Deidre Carter. Carter wou by Masutha weet of die Nasionale Vervolgingsgesag besig is met die ondersoek, waarvoor die voormalige openbare beskermer, adv. Thuli Madonsela, opdrag gegee het, na die geldbronne vir vakansies wat Mbalula saam met sy familie onderneem het terwyl hy nog minister van sport en ontspanning was. Masutha se antwoord is dat die nasionale direkteur van openbare vervolging, adv. Shamila Batohi, hom in kennis gestel het dat die saak vir ondersoek na die hoof van die eenheid vir prioriteitsmisdaad verwys is. “Die Nasionale Vervolgingsgesag sal betrokke raak sodra die ondersoek afgehandel en die dossier na hulle aangestuur is,” het Masutha gesê. Tydens sy ampstyd as minister het Mbalula se spandabelrige leefstyl en gedurige oorsese reise aan hom die bynaam “Razzmatazz” besorg. Die aantygings wat nou ondersoek word, is dat die geld van die Gupta-familie gekom het en deel was van staatskaping. Mbalula is ook verlede week regstreeks met staatskaping verbind in getuienis voor die Zondo-kommissie deur die voormalige minister van finansies, Trevor Manuel. Selfs voor Manuel se getuienis het Zondo vir Mbalula laat weet dat hy tot baie ernstige mate in staatskaping geïmpliseer word en dat bevindings teen hom gemaak gaan word as hy hom nie gaan verweer nie. Vier maande nadat Zondo vir Mbalula gewaarsku het, is geen antwoord nog ontvang nie, maar dis die volgende in ’n reeks aanduidings dat Mbalula, wat verlede jaar deur pres. Cyril Ramaphosa uit die kabinet gelaat is, al minder beweegruimte het.